Bloem-veespekulant weer in die hofArgieffoto Reinhardt Verster (34), ŉ veespekulant van die Woodlands-landgoed in Bloemfontein wat in hegtenis geneem is in verband met veediefstal, het Dinsdag in die Ladybrand-landdroshof verskyn. Verster, ook bekend as Seiso, se aansoek om borgtog is afgekeur, omdat die staat van mening is dat hy dieselfde oortredings met dieselfde modus operandi begaan het en in 2014 skuldig bevind is, het Loraine Earle, woordvoerder van die polisie, gesê. Maroela Media het vroeër berig hy is op 8 Augustus 2017 in hegtenis geneem in verband met die beweerde diefstal van 20 beeste in die Bloemspruit-gebied. Hy het glo boere genader met ŉ aanbod om hul vee te verkoop, maar hulle nooit daarvoor betaal nie. Die geraamde waarde is R140 000. Verster het ook op 23 Augustus in Dewetsdorp in die hof verskyn in verband met drie sake oor 50 beeste tot die waarde van R51 000. “Hy moet weer op 14 September in die Bloemfontein-streekshof verskyn in verband met albei sake van Dewetsdorp en Bloemfontein vir ŉ aansoek om borgtog,” het Earle bygevoeg.